Αλφόνσος Δ΄ της Πορτογαλίας

Βιογραφία

Ήταν ο μόνος νόμιμος γιος και διάδοχος τού Διονυσίου/Ντίνις της Πορτογαλίας και της νόμιμης συζύγου του Ελισάβετ από τον Οίκο της Βαρκελώνης, κόρης τού Πέτρου Γ΄ της Αραγωνίας, μετέπειτα αγίας. Αν και ήταν νόμιμος διάδοχος του πατέρα του, ο ευνοούμενος τού Ντίνις ήταν ο νόθος γιος του Αλφόνσο Σάντσεθ, κάτι που οδήγησε τα δύο αδέλφια σε εμφύλιο πόλεμο. Στις 7 Ιανουαρίου 1325 απεβίωσε ο πατέρας του και ο Αλφόνσος αποφάσισε να εκδικηθεί τον αδελφό του: τον εξόρισε στην Καστίλη, αφού του πήρε όλες τις πατρικές κληρονομικές εκτάσεις. Ο Αλφόνσο Σάντσεθ έκανε μία σειρά από προσπάθειες να ανατρέψει τον Αλφόνσο Δ΄ από τον θρόνο, αλλά τελικά τα δύο αδέλφια συμφιλιώθηκαν χάρη στην παρέμβαση της Ελισάβετ, μητέρας του Αλφόνσου Δ΄. Παντρεύτηκε το 1309 τη Βεατρίκη της Καστίλλης, κόρη τού Σάντσο Δ΄ της Καστίλης. Το πρώτο τους παιδί, η Μαρία της Πορτογαλίας, παντρεύτηκε τον Αλφόνσο ΙΑ΄ της Καστίλλης το 1328 την ίδια στιγμή που ο διάδοχος μελλοντικός βασιλιάς Πέτρος Α΄ νυμφευόταν μία άλλη πριγκίπισσα της Καστίλης, την Κωνσταντία του Πεναφιέλ. Οι συμφωνίες κινδύνευσαν να χαλάσουν, όταν ο Αλφόνσο ΙΑ΄ της Καστίλλης κακομεταχειριζόταν τη σύζυγο του Μαρία, κάτι που δεν άρεσε στον πατέρα της Αλφόνσο Δ΄ της Πορτογαλίας και ετοιμάστηκε να εκστρατεύσει κατά της Καστίλης. Τελικά το 1339 κλείστηκε ειρήνη, χάρη στην επέμβαση της ίδιας της Μαρίας· τα Πορτογαλικά στρατεύματα νίκησαν τους Μαυριτανούς στη μάχη του Ρίο Σαλάντο τον Οκτώβριο του 1340.

Συγκρούσεις με τον διάδοχό του Πέτρο Α΄, χάρη της ερωμένης εκείνου Ινές

Τα τελευταία χρόνια της βασιλείας του ο Αλφόνσος Δ΄ έκανε για πολιτικούς λόγους πόλεμο κατά της Καστίλης, αφού ο εμφύλιος πόλεμος στην Καστίλη ανάμεσα στον βασιλιά Πέτρο της Καστίλης και τον ετεροθαλή αδελφό του Ερρίκο Β΄ ανάγκασε πολλούς ευγενείς να μεταναστεύσουν στην Πορτογαλία. Αυτές οι αναμείξεις με ξένους ευγενείς δημιούργησαν πολλές δυσαρέσκειες σε Πορτογάλους· η χειρότερη πράξη έγινε με την Ινές του Κάστρο, από την ακολουθία της Κωνσταντίας, συζύγου τού διαδόχου τού Πορτογαλικού θρόνου Πέτρου Α΄. Σύντομα η Ινές έγινε η ερωμένη τού ίδιου τού Πέτρου· ο Αλφόνσος Δ΄ δυσαρεστήθηκε έντονα με τις επιλογές τού γιου του, αλλά αυτός αρνήθηκε να την αποκηρύξει, αναγνωρίζοντας και όλα τα παιδιά που έκανε μαζί της. Μετά τον θάνατο της συζύγου του το 1349, ο Πέτρος αρνήθηκε να παντρευτεί οποιαδήποτε άλλη εκτός από την Ινές.
Η κατάσταση επιδεινώθηκε τα επόμενα χρόνια, που ο γηρασμένος Αλφόνσος Δ΄ έχανε τον έλεγχο της χώρας, ενώ ο μόνος νόμιμος διάδοχος τού γιου του Πέτρου Α΄, ο Φερνάνττο της Πορτογαλίας, ήταν παιδί ασθενικό. Πολύ στενοχωρημένος από την εξασθένιση της δύναμης της Πορτογαλίας και την άνοδο της Καστίλλης, ο Αλφόνσος Δ΄ διέταξε τη δολοφονία της Ινές του Κάστρο το 1355. Ο Πέτρος Α΄, εξοργισμένος, άρχισε να καταστρέφει τη χώρα, αλλά λίγο πριν τον θάνατο τού πατέρα του, στις αρχές του 1357 στην Λισσαβώνα, συμφιλιώθηκε μαζί του. Είχε εξαιρετικές ικανότητες στη μάχη, γι' αυτό πήρε τον τίτλο ο γενναίος και η βασιλεία του ήταν καθοριστική στη δημιουργία τού Πορτογαλικού ναυτικού. Οργάνωσε πλήθος από πορτογαλικές εμπορικές ναυτικές εκστρατείες, σε μία από τις οποίες ανακαλύφθηκαν και τα Κανάρια νησιά, που αποτελούν σήμερα τμήμα της Ισπανίας.